เพิ่มกฎคุมพอร์ตบล.
สมาคม บล. ร่วมกันถกหาแนวทางดูแลพอร์ตเทรดโบรกเกอร์ สร้างความมั่นใจผู้ลงทุน ยันไม่ใช่ตัวร้ายทุบตลาด
16 พ.ค. 2555

สมาคม บล. ร่วมกันถกหาแนวทางดูแลพอร์ตเทรดโบรกเกอร์ สร้างความมั่นใจผู้ลงทุน ยันไม่ใช่ตัวร้ายทุบตลาด
นางภัทธีรา ดิลกรุ่งธีระภพ กล่าวว่า ในฐานะนายกสมาคมบริษัทหลักทรัพย์ เปิดเผยว่า เมื่อวันที่ 9 พ.ค.ที่ผ่านมา ทางสมาคมได้มีการหารือร่วมกับตลาดหลักทรัพย์แห่งประเทศไทย และสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อพิจารณาถึงเกณฑ์คุณภาพของบริษัทสมาชิก (โบรกเกอร์) และมีการหยิบยกเรื่องพอร์ตลงทุนของโบรกเกอร์มาหารือด้วย
ทั้งนี้ ผู้ลงทุนโดยทั่วไปไม่ค่อยมั่นใจกับการลงทุนของพอร์ตโบรกเกอร์ จึงมีการหารือว่ามีแนวทางอย่างไรเพื่อให้ผู้ลงทุนมีความเชื่อมั่นว่าการลงทุนมีความโปร่งใส และแม้ว่าปัจจุบันจะมีเกณฑ์มาดูแลอยู่แล้ว แต่ก็จะหาแนวทางอื่นเพิ่มเติมเพื่อเรียกความเชื่อมั่นของผู้ลงทุน
ในช่วงปลายปีที่ผ่านมาทางสมาคมได้ออกเกณฑ์การดูแลเกี่ยวกับพอร์ตโบรกเกอร์แล้ว เช่น พอร์ตลงทุนจะต้องผ่านความเห็นชอบจากมติกรรมการบริษัท ขีดวงเงินที่ใช้เป็นต้น ซึ่งเกณฑ์มีความเหมาะสม




 ปัจจุบันทุกประเทศมีพอร์ตลงทุนของโบรกเกอร์ ช่วยเพิ่มสภาพคล่องการซื้อขายของตลาดโดยรวม แต่จะต้องมีการกำกับดูแลที่ดี 
ด้านการซื้อขายหุ้นวันที่ 15 พ.ค.ที่ผ่านมา พอร์ตลงทุนของโบรกเกอร์กลับมาซื้อสุทธิ 604 ล้านบาท จากวันก่อนขายกว่า 1,000 ล้านบาท ส่งผลให้ดัชนีหุ้นดีดขึ้นแรง ปิดที่จุดสูงสุดของวันที่ 1,184.55 จุด บวก 19.04 จุด หรือ 1.63% ขณะที่นักลงทุนต่างชาติซื้อเล็กน้อย 177 ล้านบาท แม้ว่าตลาดหุ้นเอเชียหลายแห่งปรับตัวลง ไม่รับข่าวดีเรื่องอัตราการเติบโตทางเศรษฐกิจของเยอรมนีออกมาดี 
นางภัทธีรา ได้กล่าวในฐานะประธานเจ้าหน้าที่บริหาร บริษัทหลักทรัพย์ ดีบีเอส วิคเคอร์ส (ประเทศไทย) ว่า บริษัทได้เปิดให้บริการซื้อขายหลักทรัพย์ต่างประเทศผ่านระบบอินเทอร์เน็ต โดยผู้ลงทุนเปิดบัญชีเพียงบัญชีเดียวสามารถลงทุนได้ 5 ประเทศ ได้แก่ สิงคโปร์ ฮ่องกง สหรัฐ แคนาดา และอังกฤษ ครอบคลุม 7 ตลาด รวมแล้วมีหุ้นในนักลงทุนสามารถลงทุนกว่า 3 หมื่นตัว โดยเสียค่าธรรมเนียมตามอัตราที่ตลาดแต่ละแห่งคิด เฉลี่ยประมาณไม่ต่ำกว่า 0.25% 
ทั้งนี้ บริษัทตั้งเป้าหมายจะมีผู้ลงทุนรายบุคคลไปลงทุนต่างประเทศประมาณ 100 บัญชี และมูลค่าการลงทุนประมาณ 500 ล้านบาท
ทางด้านผลการดำเนินงานของธุรกิจรับเหมาก่อสร้างขนาดใหญ่ ออกมาดีอย่างที่ตลาดคาดการณ์ โดยบริษัท อิตาเลียนไทย ดีเวล๊อปเมนต์ (ITD) ขาดทุนสุทธิ 171 ล้านบาทดีขึ้น เทียบกับช่วงเดียวกันปีก่อนขาดทุนสุทธิ 207 ล้านบาท บริษัท ช.การช่าง (CK) กำไรสุทธิ 108 ล้านบาท พลิกจากขาดทุนสุทธิ 456 ล้านบาทในช่วงเดียวกันปีก่อน บริษัท ซิโน-ไทย เอ็นจีเนียริ่งแอนด์คอนสตรัคชั่น (STEC) มีกำไรสุทธิ 301 ล้านบาท เติบโต 81% 
บริษัท เดลต้า อีเลคโทรนิคส์ (ประเทศไทย) หรือ DELTA นายอนุสรณ์ มุทราอิศ กรรมการ บริหาร เปิดเผยว่าปี 2555 บริษัทมั่นใจว่าจะมีอัตรากำไรสุทธิมากกว่า 10% ได้เทียบกับปีก่อนที่ 7.5% ขณะที่อัตรากำไรขั้นต้นจะไม่ต่ำกว่า 25% จากปีก่อนที่ 23.5% เพราะปรับกลยุทธ์ออกสินค้า